KE ENG fa batho bangwe ba kgerisa ba bangwe? Baebele e re thusa go lemoga sentle gore ke eng se se bakang bothata jono. E tlhalosa gore re tshela mo “metlheng ya bofelo” ya tsamaiso eno ya dilo ke ka moo re lebanang le “dinako tsa mathata tse go leng boima go lebana le tsone.” Batho ba le bantsi ke “baithati, barati ba madi, baipegi, ba ba mabela, batlhapatsi, ba ba sa utlweng batsadi, ba ba sa lebogeng, ba ba sa ikanyegeng, ba ba se nang lorato lwa tlholego, ba ba sa batleng go tsena mo tumalanong epe, ba ba senyang batho maina, ba ba se nang boikgapo, ba ba bogale jo bo tshabegang, ba ba sa rateng se se molemo, baoki, ba ba tlhogoethata, ba ba gogomosiwang ke boikgogomoso.” (2 Timotheo 3:1-5) Mo metlheng eno e e sa iketlang, boitshwaro jo bo ntseng jalo bo aname, mme go kgerisiwa kwa tirong ke nngwe ya matswela a gone a a sa itumediseng. Ka gone, o ka dira jang gore o tshedisane le ba bangwe ka kagiso mo tirong?